Pueyo

:*Este articlo ye sobre una forma d'accident cheografico; pa atros usos, se veiga *'Pueyo (desambigación)**''.


Un **pueyo**, **cabezo** u **tozal*' ye una part d'o terreno se vei mes elevada que os terrenos d'arredol. Se gosa aplicar a un [[mont]] de mida chica y en podemos trobar arredol d'una cordelera, y tamién aislaus en una [[plana]]. Manimenos a [[cima]] de bel mont recibe esta denominación por destacar respecto d'o resto d'a sierra u macizo a on son presents.

== Pueyo ==

A palabra *pueyo* deriva d'o latín *PŎDIUM* d'acuerdo con a [[fonetica de l'aragonés|fonetica aragonesa]], que tiene una [[lei fonetica]] conoixida como "[[diftongación debant de Yod]]", por a cual una Ŏ breu latina esdeviene un diftongo *-ue-* mesmo si bi ha un fonema palatal. En [[latín clasico]] *PODIUM* teneba o significau de plataforma alta, sobre tot en un [[anfiteatro]], y yera un [[helenismos en latín|helenismo]] (πόδιον, *pódion* en [[griego antigo]], relacionau con *PODOS*, "[[piet]]"). En o [[sieglo V]] ya se documenta un significau topografico de *PODIUM* en a obra de [[Paladio]], y ye un significau que conservan as [[luengas romances occidentals]] dende [[Italia]] dica Aragón, y en a [[baixa Edat Meya]] dica [[romance navarro|Navarra]] y [[riojano precastellano|La Rioja]].

Son cognatos de l'aragonés *pueyo* l'italiano *poggio*, lo francés *puy*, l'occitán *puy*/*puech*, o catalán *puig*, y tamién o castellano *poyo* pero sin significau topografico. L'abundancia de [[releu volcanico|releus volcanicos]] en o [[Macizo Central]] francés ha feito que o francés haiga amprau como tecnicismo cheolochico a palabra *puy* dende l'occitán arvernés local con o sentiu de pueyo d'orichen volcanico, sobretot os [[cono de cenisa|conos de cenisa]].

En a [[toponimia aragonesa]] bi ha muitos microtoponimos formaus con *Pueyo* sobre tot en l'[[Alto Aragón]] y la [[val d'Ebro]], menos en o [[Sistema Iberico]], a on que se charraba l'[[aragonés d'as comunidaz aragonesas]] que amuestra en os textos medievals una preferencia por o cheosinonimo *cabezo*. Manimenos encara bel emplego de *Pueyo* referiu a releus d'o [[Reino de Valencia]] se puede documentar en aragonés u en latín medieval escrito por aragoneses (*el pueyo en el cual agora es hedificado el Castiello de Chiva*, *pueyo de Cebolla*, *castiello d'el Pueyo*, etcetera).

En aragonés os toponimos compuestos de *Pueyo de* + sustantivo pueden quedar abreviaus como *Pui de*, en cualsiquier part tot d'o territorio sin estar por influencia occitana u catalana.

En a [[val d'Ebro]] bi ha muitos microtoponimos formaus con *pueyo*, *pui* u silabas que permiten reconstruir estas palabras, pero dende fa sieglos o emplego d'esta palabra retaculó debant de *cabezo* resistindo encara en bella [[dialectos de l'aragonés|parla altoaragonesa]]. En lo termin municipal de Belchit bi ha un [[Pueyo de Belchit|pueyo celebre]] por la advocación mariana d'una ermita ([[Nuestra Sinyora d'el Pueyo]]), y un pueyo menos conoixiu de 443 m d'altaria a lo norte dito *cabezo d'el Pueyo*, no guaire luent de los [[termins municipals]] de [[la Pobla d'Albortón]] y [[Mediana d'Aragón]]

En o [[Sistema Iberico]] ye a palabra *cerro* con o suyo significau [[Idioma castellano|castellano]] a que ha substituito a l'aragonés *pueyo*: *cerro d'el Pu*, *cerro de Sant Esteban*, *cerro del Poyo*. Una alternancia entre *cabezo* y *cerro* pa bel toponimo ya se documenta en [[aragonés teruelano]] en o [[sieglo XV]] (*cabeço los Noviellos* y *cerro de los Noviellos*).

A castellanización ha feito que muitos toponimos formaus con *pueyo* haigan desapareixiu, que s'haigan castellanizau foneticament como *poyo* u que s'haigan reinterpretau por [[etimolochías populars]] como *pollo*, *royo* u d'atras maneras.

== Cabezo ==

A palabra *cabezo* ye una diferenciación morfolochica de *cabeza* d'acuerdo con [[Joan Coromines i Vigneaux|Coromines]] pero podría tener un orichen mes antigo a partir d'o latín **CAPĬTĬU* ("capa que cubre a cabeza"). O suyo significau ya se documenta como elemento romance en o [[latín medieval]] que s'escribiba en Aragón, por eixemplo en lo [[fuero de Teruel]] ([[sieglo XII]]). Este termin s'emplega tamién en [[luenga valenciana|valenciano]] (*cabeço*) como [[aragonesismos en catalán|aragonesismo]].

== Tozal ==

A palabra *tozal* presenta diferents significaus en diferents zonas d'Aragón, a vegadas coincidents con *pueyo*/*cabezo*, y a vegadas no. Muitos tozals d'[[Os Monegros]] corresponden a unas formas derivadas d'o [[releu estructural]] a on a erosión plega a producir monolitos en laderas con alta pendient, que acaban en un resto de roca dura que proteche a lo conchunto d'a erosión y que presenta una extensión horizontal chica. En a [[Ribera Baixa d'Ebro]] un tozal ye un pueyo con poca [[Altaria (magnitut fisica)|altaria]]. En cualques zonas montanyosas pirenencas os tozals son [[penya]]s, [[tormo]]s u [[cresta (topografía)|cresta]]s sin vechetación que bi ha en os cabaltos d'os monts y sierras.

== Barga ==

Lo [[celtismos en aragonés|celtismo]] *barga* s'emplegó en buena part d'o dominio lingüistico [[navarro-aragonés]] medieval. Encara que ye lo cognato d'o [[celtismos en francés|celtismo francés]] *berge*, no presenta un significau de "[[ripa (topografía)|ripa]]". Lo sentiu que se deduce por la documentación medieval en Navarra y Aragón y que ha quedau fosilizau en a toponimia ye lo de "cabezo". En [[Magallón]] la documentación medieval amuestra un *cabeço blanco o Bargas* ([[1433]]) y *monteciello termino clamado de Bargas* ([[1459]]), amás d'una *costanam que dicitur cascallyo de las Bragas* ([[1268]]).

En [[Navarra]] bi ha un municipio dito [[Bargota]], y en a documentación medieval de [[Murchant]] se troba *barga* en un texto de [[1172]] escrito en [[latín medieval]]:


En [[Aragón]] son bien documentaus los microtoponimos formaus con *Barga* en o sud-ueste. En a [[provincia de Uesca]] se'n troba pocos: *Bargalones* ([[Villarreyal d'a Canal]]) y *Collada Barga* ([[Bisagorri]]). En a [[provincia de Zaragoza]] son bien documentaus en o [[Campo de Borcha]]: *Bargas*, *Bargas Bajas*, *Barga Morca*, *Bargamós*, *Bargotas*. Lo microtoponimo *Fuente de Bargas* yera ya *la fuent de Bargas* en [[1322]]. En atras comarcas se'n troban beluns: *Barguilla* ([[Malón]]), *Barga* ([[Viver de la Sierra]], [[Monterd]]), *plana de val de la Barga* ([[glacis]] que bi ha entre [[Cervera de la Canyada]] y [[Aninyón]]), *Vallejo de Barga* ([[Charava]]), *Fuente la Barga* ([[Calmarza]]), *Barranco la Barga* ([[Bordalba]]), *Rambla Bargas* ([[Villafelich]]), *val de Bargas* ([[Zaragoza]]). En l'ueste d'a [[provincia de Teruel]] tamién se puede trobar microtoponimos con *barga*: *Cerrolabarga* y *Zorrolabarga* ([[Peracens]]).

== Alcor ==

L'[[arabismos en aragonés|arabismo]] *alcor* ha puesto existir en [[aragonés teruelano]] igual como en atras zonas de l'interior de la peninsula. Ha puesto documentar-se en a microtoponimia de [[Tramacastiel]] (*Los Alcores*). Lo [[toponimia aragonesa|toponimo]] *Alcorisa* representa un emplego d'esta palabra en [[algarabía]] antes de la [[reconquiesta]].

== Referencias ==


== Bibliografía ==
* [[Juan Antonio Frago Gracia]]: *Toponimia del Campo de Borja. Estudio lexicológico*. Institución Fernando el Católico.
* [[Juan Antonio Frago Gracia]]: *Toponimia navarroaragonesa del Ebro (IV): Orónimos''. Vol. 30-31, 1982 , pachinas 23-62.

## Se veiga tamién
*Antepueyo.
*Cerro.
*Loma.
*Mollón (orografía).
*Pueyo (desambigación).
*Pueyo testimonio.
*Pui (desambigación).
*Talaya (orografía).